钦定古今图书集成/明伦汇编/氏族典/第260卷 > 王慧龙
## 钦定古今图书集成/明伦汇编/氏族典/第260卷 > 王慧龙

按《魏书王慧龙传》，“慧龙自云太原晋阳人，司马德宗
尚书仆射愉之孙，散骑侍郎缉之子也。幼聪慧，愉以
为诸孙之龙，故名焉。初，刘裕微时，愉不为礼，及得志，
愉合家见诛。慧龙年十四，为沙门僧彬所匿，过江依
荆州习辟彊。时刺史魏咏之卒，辟彊与江陵令罗修
等谋举兵，而刘裕惧江陵有变，遣其弟道规为荆州”，
遂不果。慧龙又与僧彬北诣襄阳，遂自虎牢奔于姚
兴。太常二年，姚泓灭，慧龙归国。太宗引见与言，慧龙
请效力南讨。言终，俛而流涕，天子为之动容，然亦未
之用。初，崔浩弟恬闻慧龙王氏子，以女妻之。浩见慧
龙曰：“信王家儿也。”王氏世齇鼻，江东谓之齇王。慧龙
鼻大，浩曰：“真贵种矣。”数向诸公称其美。久之，除乐安
王范傅。慧龙抗表愿得南垂自效，崔浩固言之，乃授
南蛮校尉。后刘义隆将王元谟寇滑台，慧龙设奇兵
大破之，授龙骧将军，拜荥阳太守。在任十年，农战并
修，大著声绩。到彦之、檀道济等频顿淮颍，大相侵掠，
慧龙力战，屡摧其锋。刘义隆遣刺客吕元伯购慧龙
首，元伯伪为反间，来求屏人有所论。慧龙疑之，使人
探其怀，有尺刀。元伯叩头请死。慧龙曰：“各为其主也。”
舍之。时人服其宽恕。慧龙自以遭难流离，常怀忧悴，
乃作《祭伍子胥文》以寄意焉。真君元年，拜使持节、宁
南将军，未至镇而卒，谥穆侯。吕元伯感全宥之恩，留
守墓侧，终身不去。子宝兴袭爵。